Xewqa kbira għat-tempju Għall-mexxej tal-kor. Fuq "L-Imgħasar". Salm ta' wlied Koraħ. Kemm hi għażiża d-dar tiegħek, Mulej tal-eżerċti! Tixxennaq u tinfena ruħi għat-tempju tal-Mulej; ngħanni ferħan b'ruħi u ġismi lil Alla l-ħaj. Sal-għasfur isib fejn jgħammar , u l-ħuttafa ssib il-bejta ħdejn l-artali tiegħek; hemm hi tqiegħed iż-żgħar tagħha, Mulej tal-eżerċti, Sultan u Alla tiegħi! Henjin dawk li jgħammru f'darek; huma jfaħħruk għal dejjem. Henjin dawk li jsibu fik il-qawwa tagħhom, li għandhom għal qalbhom il-pellegrinaġġ għat-tempju. Huma u għaddejja minn wied niexef, ibiddluh f'nixxiegħa ta' ilma; u x-xita bikrija tbiddlu f'għadajjar. Jimxu u aktar jissaħħu, sa ma jidhru quddiem Alla f'Sijon. Mulej, Alla tal-eżerċti, isma' talbi; agħti widen, Alla ta' Ġakobb. Ħares, o Alla, lejn it-tarka tagħna , ħares lejn is-sultan, il-midluk tiegħek. Għax jum wieħed fit-tempju tiegħek aħjar minn elf jum f'post ieħor; aħjar noqgħod fuq l-għatba ta' dar Alla tiegħi milli ngħammar fit-tined tal-ħżiena. Għax xemx u tarka l-Mulej Alla, ħniena u ġieħ hu jagħti lilna. Ebda ġid ma jiċħad il-Mulej lil min jimxi bis-sewwa. Mulej tal-eżerċti, hieni l-bniedem li jittama fik!